Broj: 711-I-494-M-37/22-03-19

Zagreb, 04. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Danijela Ferića, direktora trgovačkog društva Komunalac Fažana d.o.o., za davanjem mišljenja Povjerenstva,** na 157. sjednici održanoj dana 04. veljače 2022.g. daje sljedeće

**MIŠLJENJE**

1. **Sukladno odredbama ZSSI-a nema zapreke da obveznik Danijel Ferić istovremeno uz obnašanje dužnosti direktora trgovačkog društva Komunalac Fažana d.o.o. obnaša i funkciju vanjskog člana Odbora za pomorstvo, promet i infrastrukturu Hrvatskog sabora te da za navedenu funkciju prima naknadu.**
2. **Povjerenstvo ukazuje obvezniku da je dužan prilikom podnošenja imovinske kartice prijaviti Povjerenstvu prihode i naknade stečene na temelju obavljenog posla iz točke I. izreke.**

Obrazloženje

Zahtjev za davanjem mišljenja Povjerenstva podnio je obveznik Danijel Ferić, direktor trgovačkog društva Komunalac Fažana d.o.o. U Povjerenstvu je zahtjev zaprimljen 24. siječnja 2022. pod poslovnim brojem 711-U-1020-M-37/22-01-4, povodom kojeg se vodi predmet broj M-37/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a. Stoga je i obveznik Danijel Ferić povodom obnašanja dužnosti direktora trgovačkog društva Komunalac Fažana d.o.o. koje je u 100%-om vlasništvu Općine Fažana, dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu postavlja upit može li uz obnašanje dužnosti direktora trgovačkog društva Komunalac Fažana d.o.o. biti i vanjski član odbora Hrvatskog sabora za pomorstvo promet i infrastrukturu i za navedeno primati naknadu. Navodi da je temeljem provedenog javnog natječaja za vanjske članove odbora Hrvatskog sabora iz redova struke izabran kao vanjski član saborskog odbora za pomorstvo, promet i infrastrukturu. Obveznik navodi da mu je kao stručnjaku dozvoljeno sudjelovati u radu odbora, ali ne i glasanje na samim sjednicama s obzirom da tu mogućnost imaju samo saborski zastupnici.

Dana 3. veljače 2022.g. obveznik je Povjerenstvu dostavio i Rješenje KLASA: UP/I-120-02/21-07/95, URBROJ: 6521-18-21-03 od 21. siječnja 2022.g. u kojem se navodi da Danijelu Feriću, imenovanom članu Odbora za pomorstvo, promet i infrastrukturu Hrvatskog sabora, saziva 22. srpnja 2020., kojem je priznata mjesečna novčana naknada za rad u radnom tijelu Hrvatskog sabora Rješenjem KLASA: UP/I-120-02/21-07/95, URBROJ: 6521-18-21-01 od 10. veljače 2021.g., prestaje pravo na mjesečnu novčanu naknadu s danom 25. prosinca 2021.g. na osobni zahtjev.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano. Stavkom 2. istog članka propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Povjerenstvo ističe kako obveznik može obnašati funkciju vanjskog člana Odbora za pomorstvo, promet i infrastrukturu Hrvatskog sabora budući da je obveznik u navedeni Odbor izabran putem javnog natječaja iz reda znanstvenih, stručnih i javnih djelatnika, odnosno iz redova struke te da se navedeno ne smatra obavljanjem poslova u smislu redovitog i stalnog zanimanja.

Nadalje, Povjerenstvo napominje obvezniku kako za obnašanje navedene funkcije ima pravo na novčanu naknadu koju je dužan prijaviti prilikom podnošenja imovinske kartice, sukladno obvezama koje propisuje ZSSI.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Danijel Ferić, putem e-maila
2. Objava na internetskoj stranici Povjerenstva
3. Pismohrana